અબુધાબી તથા અન્ય રાજ્યોમાં પુષ્કળ ખનીજ તેલ નીકળે છે. તેલને લીધે સમૃદ્ધિ ખૂબ વધી છે. UAE માં આપણા જેવી લોકશાહી નથી. ત્યાં બધાં રાજ્યોમાં રાજાશાહી છે. ચૂંટણીઓ થતી નથી. દુબઈનો હાલનો રાજા શેખ મહોમ્મદ છે. રાજાની આવકના ત્રણ મુખ્ય સ્ત્રોત છે – અમીરાત એરલાઈન્સ, મકાનોનાં ભાડાં અને ટૂરિસ્ટો. તમારે દુબઈમાં કોઈ ધંધો કરવો હોય કે કંપની ઊભી કરવી હોય તો રાજાની સરકાર સાથે કરાર કરવાના અને અમુક ટકા આવક સરકારને આપી દેવાની. આ સિવાય અન્ય કોઈ ટેક્સ નહિ, ઈન્કમટેક્સ નહિ, રોડ ટેક્સ નહિ, પાણી કે શિક્ષણ વેરો નહિ, કોઈ કનડગત નહિ, લાંચરુશવત કે ભ્રષ્ટાચાર નહિ, રાજા ખુશ અને પ્રજા પણ ખુશ ! હા, ગુનો કરો તો સજા ખૂબ કડક. આજીજી કરીને ગુનામાંથી છટકી ન શકાય. અહીં પોલીસખાતામાં એક શબ્દ ખૂબ પ્રચલિત છે, ‘माफी मुश्किल’ દુબઈમાં બાંધકામનો ધંધો તો તેજીમાં છે જ. આ ઉપરાંત સરકારે ઘણા નવા પ્રોજેક્ટ શરૂ કર્યા છે. એટલે બીજા દેશોમાંથી લોકો કમાવા માટે દુબઈ તરફ દોડે છે. આવક તો સારી થાય છે, પણ વતનની યાદ કોને ન સતાવે ?